KIRJALLINEN KYSYMYS E-0447/03 esittäjä(t): Glyn Ford (PSE) komissiolle. Teollisen kalastuksen vaikutukset lintukantaan.



Virallinen lehti nro 192 E , 14/08/2003 s. 0187 - 0188



KIRJALLINEN KYSYMYS E-0447/03 esittäjä(t): Glyn Ford (PSE) komissiolle (19. helmikuuta 2003) Aihe: Teollisen kalastuksen vaikutukset lintukantaan Onko komissio vaatinut, että tehtäisiin tutkimuksia teollisen kalastuksen vaikutuksista tuulenkalakantaan ja sitä kautta lintukantaan, joka näyttää olevan vakavasti uhattuna Ison-Britannian länsirannikolla? Franz Fischlerin komission puolesta antama vastaus (13. maaliskuuta 2003) Viimeisten 10 vuoden aikana tuulenkalan pyynti on lisääntynyt Pohjanmeren luoteisosassa, Firth of Forthin lähistöllä. Tämä on tärkeä merilintujen pesimäalue, ja jos tuulenkalan saatavuus näiden lintujen saalistusalueella vähenee huomattavasti, tilanne voi pian käydä ongelmalliseksi. Yhdistynyt kuningaskunta vaati tuulenkalan pyynnin keskeyttämistä Yhdistyneen kuningaskunnan rannikon läheisyydessä pesivien merilintuyhdyskuntien lähivesillä, minkä johdosta yhteisö pyysi kannanottoa kansainväliseltä merentutkimusneuvostolta (ICES). ICESin tutkimusryhmä piti kokouksen vuonna 1999. Käytettävissä olevien tietojen perusteella tutkimusryhmä ehdotti, että pikkukajavien lisääntymiskyky oli käytännössä paras osoitus tuulenkalan saatavuudesta ainakin merilintujen kannalta; pikkukajavapopulaatiot pienenevät lisääntymiskyvyn alittaessa tietyn kynnysarvon ja kasvavat lisääntymiskyvyn ylittäessä toisen kynnysarvon. Tämän vuoksi tutkimusryhmä suositteli näiden kahden arvon käyttämistä kriteereinä, joiden perusteella tuulenkalan pyynti Firth of Forthin lähistöllä keskeytetään ja käynnistetään uudelleen. Koska pikkukajavien lisääntymiskyky oli laskenut kynnysarvon alittavalle tasolle, tutkimusryhmä suositteli kalastuksen keskeyttämistä. Yhteisö noudatti ICES:n suositusta kalastuksen keskeyttämiseksi. Kalastus päätettiin keskeyttää kolmen vuoden ajaksi eli vuosiksi 20002002, ja komissiota pyydettiin laatimaan vuosittaiset kertomukset neuvostolle (kalavarojen säilyttämisestä nuorten meren eliöiden suojelemiseksi toteutettavien teknisten toimenpiteiden avulla 30. maaliskuuta 1998 annetun neuvoston asetuksen (EY) N:o 850/98 29 a artikla(1)). Nyt kun tämä kolmen vuoden ajanjakso on päättynyt, komissio järjestää asiantuntijoiden kuulemistilaisuuden, jonka perusteella päätetään tulevasta toiminnasta. Tilaisuudessa esitetään brittiläisten ja tanskalaisten tiedemiesten laatima kertomus. Kertomuksessa kootaan yhteen tietoja seuraavista yhteisön ja jäsenvaltioiden rahoittamista hankkeista: - Tuulenkalapopulaation (Ammodytes marinus) rakenne ja sen merkitys kalastuksen ja saalistuksen välisen vuorovaikutuksen kannalta (PO XIV CFP.94/071); - Laajamittaisen teollisen kalastuksen vaikutukset muihin kuin kohdelajeihin (ELIFONTS-hanke) (CFP 95/078); - Pohjanmeren tuulenkalapopulaatioiden (Ammodytes marinus) dynamiikkaa kuvaava populaatiomalli alueellisesti hajautettuna (CFP 98/025); - meriympäristön, saalistajien ja saaliiden välinen vuorovaikutus: kestävään tuulenkalan pyyntiin kohdistuvat vaikutukset (IMPRESS-hanke) (FP5 QOL-2000-5.1.2); - Tanskan seurantaohjelma (Dalskov 2002, Jensen et al. 2002); ja - ekosysteemeihin perustuva lähestymistapa tuulenkalan pyynnin kestävän tason määrittelemiseksi (Scottish Executive ROAME MF0463). (1) EYVL L 125, 27.4.1998.